Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Д. В., поднесена против Решение на Општина Охрид, по предметот Барање за пристап до информации од јавен карактер, на 29.01.2024 година, го донесе следното

**Р Е Ш Е Н И Е**

1. Жалбата изјавена од Д. В., поднесена против Решение на Општина Охрид бр.03-981 од 22.01.2024 година, заведена во Агенцијата под бр.08-16 на 26.01.2024 година, по предметот Барање за пристап до информации од јавен карактер, **СЕ УВАЖУВА.**
2. **Решението на Имателот на информации бр.03-981 од 22.01.2024 година СЕ ПОНИШТУВА.**
3. **Предметот се враќа на повторно постапување пред првостепениот орган.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Д. Ве., како што се наведува во Жалбата, на 27.12.2023 година по електронски пат поднела Барање за пристап до информации од јавен карактер до Општина Охрид, со кое побарала да и се достави следната информација:

„..барам информација во врска со Урбанистички проект за градежна парцела ГП 1.1 на КП 5614/1; 6471/4; 5614/10 и КП 647/8, Блок 3, Охрид и барам да ми се достават:

1. Копија од одлуката за донесување на урбанистичкиот проект.

2. Мислење од Комисијата за управување со светското природно и културно наследство на Охридскиот Регион за урбанистичкиот проект.

3. Издадени решенија за градба за објекти предвидени со урбанистичкиот проект.“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба, заведена во Агенцијата под бр. 08-16 на 24.01.2024 година.

Агенцијата со допис бр.08-16 од 24.01.2023 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Барателот на информации на 26.01.2024 година до Агенцијата повторно достави Жалба, овој пат против Решение на Имателот на информации бр.03-981 од 22.01.2024 година со кое се уважува Барањето на Барателот. Во Жалбата е наведено: „...од Општина Охрид добив Решение со бр.03-981 заведено на ден 22.01.2024г. Иако, во решението стои дека моето барање за информација од јавен карактер се прифаќа, сепак, информацијата не е доставена, што е во колизија со член 24 од Законот за слободен пристап до информации од јавен карактер...“. Во прилог е доставено оспореното Решение во кое е наведено: „Постапувајќи по барањето за слободен пристап до информации од јавен карактер, се побара одговор од надлежниот сектор, меѓутоа од надлежниот сектор не се достави одговор во законскиот рок, по што имајќи го предвид законот се донесе ова решение.“

Агенцијата со допис бр.08-16 од 26.01.2023 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 26.01.2024 година по електронски пат до Агенцијата достави Одговор на жалба 03-981 од 26.01.2024 година, во кој е наведено: „По изјавување на Жалбата од барателот со кое сме известени со втор мејл од Вас од 25.01.2024г. повторно се побара одговор од надлежниот сектор со достава на жалбата и копие од барањето и од дописот испратен до нив за одговор.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации бр.03-981 од 22.01.2024 година го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и расположливите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер и, иако донел Решение со кое се уважува Барањето на Барателот, не му ја доставил бараната информација, со образложение дека „од надлежниот секторот не се достави одговор во законскиот рок“.

Имателот на информации е должен одново да го разгледа Барањето на Барателот и да постапи согласно одредбите од Законот за слободен пристап до информации од јавен карактер, со тоа што на Барателот ќе му ги достави бараните информации.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да се поведе управен спор пред Управниот суд во рок од 30 дена.

**Директор,**

**Пламенка Бојчева**